《上知府张朝请》
宋代·慕容彦逢

我公政事谁与俦，宛似当年陈太丘。德星光芒临宝婺，和气薰太凌素秋。

天理人为默相应，果见丰盈入讴咏。浙滨诸郡正忧劳，谷上三农独欢庆。

雨调风若无乖愆，六穟三禾大有年。不须更看斗魁覆，赐自我公休论天。

朝廷勤勤念方面，天以公从人主愿。返火还珠昔谩闻，多稌遗秉今才见。

德度恢恢真绝伦，北斗以南能几人。绣衣风宪荣光近，熊轼威仪恩命新。

荆溪之子少也贱，为米折腰来佐县。五裤于今预蜀歌，三语何时同晋掾。

公不见黄金百镒未为优，季布一诺百不愁。又不见李白不愿万户侯，惟愿一识韩荆州。

贱子闻公名已久，今幸将身托趋走。短歌不惜赋渔阳，此声未便羞鸡口。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。